《放鹰行》
清代·高其倬

广原兀兀天四遮，树头月落吹早笳。将军锦袍金鞲靫，宝弓六石马五花。

从者百骑寂不哗，班骓赤骠骊骝騧。骈头并驱如排衙，鞲上角鹰嘴爪佳。

曾肉妖狐搏巨蛇，金铃掣臂风卷沙。马前一点掠地斜，飞走穷促喘且呀。

裂眦溃脑困攫拿，举鞭数获载满车。雉大如鹅兔如豭，炙肝燔肉倾流霞。

侍儿十五弹琵琶，归来犹作三日夸。相如竖儒井底蛙，如何上书谏大家。

作者简介：高其倬（1676（丙辰年）—1738）清代官员、诗人。字章之，号美沼、种筠，辽宁铁岭人，隶汉军镶黄旗，指头画创始人高其佩堂弟。康熙三十三年进士，迁内阁学士。世宗朝历云贵、闽浙、两江总督。在闽请解除民间出海贸易禁令，后以故降为江苏巡抚。乾隆初，官至工部尚书，卒谥文良。有奏疏及《味和堂诗集》。